Objava obvestila o odobritvi standardne spremembe specifikacije proizvoda za ime v vinskem sektorju iz člena 17(2) in (3) Delegirane uredbe Komisije (EU) 2019/33

(2020/C 298/09)

To obvestilo je objavljeno v skladu s členom 17(5) Delegirane uredbe Komisije (EU) 2019/33 (1).

OBVESTILO O ODOBRITVI STANDARDNE SPREMEMBE

„Burgenland“

Referenčna številka: PDO-AT-A0207-AM01

Datum obvestila: 21. februar 2020

OPIS ODOBRENIH SPREMEMB IN RAZLOGI ZANJE

Opis in razlogi

Ker se register vinogradov zdaj upravlja v okviru integriranega administrativnega in kontrolnega sistema, je treba prilagoditi največji donos na hektar.

ENOTNI DOKUMENT

1. Ime proizvoda

Burgenland

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

5. Kakovostno peneče vino

4. Opis vina

Označba porekla „Burgenland“ se lahko uporablja za vino in kakovostno peneče vino/Sekt. Proizvaja se tudi vino „Burgenland“ z drugimi razlikovalnimi lastnostmi (npr. „Kabinett“, „Spätlese“, „Eiswein“). Ustrezne analitske lastnosti so navedene v specifikaciji proizvoda. Kombinacija podnebja, tal, lokacije in močnega sonca pomeni, da je paleta vin, pridelanih v Gradiščanski, široka in raznolika – od živahnih in sadnih belih vin do močnih in polnih rdečih vin ter vin z botritisom in posebnimi lastnostmi (Prädikatsweine).

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) Najnižja vsebnost skupnih kislin Najvišja vsebnost hlapnih kislin (v miliekvivalentih na liter) Najvišja vsebnost skupnega žveplovega dioksida (v miligramih na liter)

5. Enološki postopki

(a) Osnovni enološki postopki

Ustrezne omejitve pri proizvodnji vin

Pri označbi porekla „Burgenland“ so dopuščeni vsi enološki postopki, dovoljeni za vino z zaščiteno označbo porekla v skladu z uredbama (EU) 2019/934 in (EU) 2019/935, razen obdelave s kalijevim sorbatom in dimetil dikarbonatom. Razkisanje vin je mogoče v skladu z uredbama (EU) 2019/934 in (EU) 2019/935. Zvezna ministrica za kmetijstvo, regije in turizem odloči o morebitnem dokisanju glede na vremenske razmere v času rasti. Pogoje za morebitno dokisanje v tem primeru določata uredbi (EU) 2019/934 in (EU) 2019/935.

Posebni enološki postopki (vključno z obogatitvijo) izhajajo iz izbrane tradicionalne metode proizvodnje in so opisani v specifikaciji proizvoda.

(b) Največji donosi

10 000 kilogramov grozdja na hektar

6. Razmejeno geografsko območje

Razmejeno geografsko območje označbe porekla „Burgenland“ vključuje celotno zvezno deželo Gradiščanska v Avstriji.

7. Glavne sorte vinske trte

Zweigelt – rotburger

Welschriesling

Grüner veltliner – weißgipfler

Zweigelt – blauer zweigelt

8. Opis povezave

Za vinorodno območje Gradiščanska, zlasti severovzhodni breg Nežiderskega jezera, so značilna puhličasta tla in tla iz černozjoma. Na območju parka Seewinkel so prisotna tudi gramozna, peščena in slana tla. Na pobočjih gorovja Leitha prevladujejo tla iz apnenca in glinastega skrilavca, medtem ko so za območje Mittelburgenland značilna težka glinena tla.

Podnebje zaznamujejo suha, vroča poletja in hladne zime z malo snega. Visoka vlažnost in jesenska megla ugodno vplivata na razvoj botritisa za proizvodnjo vin s posebnimi lastnostmi, kot sta „Beerenauslese“ in „Trockenbeerenauslese“, zlasti na območju parka Seewinkel in območju okoli mesta Rust. Nežidersko jezero s svojimi 300 km2 vode in trstičja igra pomembno vlogo pri uravnavanju podnebja in ustvarja posebno mikroklimo. Na vinorodnem območju Gradiščanska se proizvajajo bela in rdeča vina v približno enakem razmerju. Glavni sorti vinske trte, ki se uporabljata za bela vina, sta welschriesling in grüner veltliner. Zweigelt je glavna sorta vinske trte za proizvodnjo rdečih vin, ki so klasično starana in sadna ali močna in gosta. Pomembno vlogo ima tudi proizvodnja vin s posebnimi lastnostmi, kot sta „Trockenbeerenauslese“ in „Eiswein“. V okviru organoleptičnih lastnosti se vina gibljejo od svežih in sadnih belih vin do bogatih rdečih vin ter vin z botritisom in posebnimi lastnostmi. Puhličasta/glinena tla in tla iz černozjoma so zelo primerna za proizvodnjo močnih in gostih rdečih vin. Poleg tega so tla iz peska, glinastega skrilavca in gramoza osnova za sadna in bogata bela vina. Sortne arome vin so poudarjene zlasti zaradi mikroklime Nežiderskega jezera, ki je tudi razlog za sveže poletne noči. Na pobočjih območja Eisenberg, na jugu Gradiščanske, imajo vina pretanjene mineralne note.

9. Bistveni dodatni pogoji (pakiranje, označevanje, ostale zahteve)

Pravni okvir:

nacionalna zakonodaja.

Vrsta dodatnega pogoja:

odstopanje v zvezi s proizvodnjo na razmejenem geografskem območju.

Opis pogoja:

V skladu z avstrijskim zakonom o vinu se lahko vino z označbo porekla „Burgenland“ trži le, če ima uradno številko preverjanja kakovosti (Staatliche Prüfnummer). To pravilo se ne uporablja za „Sekt“ ali „Qualitätsschaumwein“. Za pridobitev številke preverjanja kakovosti je treba na vzorcu vsakega vina, namenjenega trženju z označbo porekla „Burgenland“ (sistematično preverjanje), izvesti analitske in organoleptične preskuse. Pri senzoričnem preskusu vina preskusi uradna preskuševalna komisija. Uradna preskuševalna komisija je sestavljena iz šestih preskuševalcev in predsednika preskuševalne komisije. Vzorci se anonimno postavijo pred preskuševalce. Preskusni obrazec vsebuje le informacije, potrebne za ocenjevanje, kot so tradicionalna označba („Qualitätswein“, „Spätlese“ itd.), sorta vinske trte in letnik. Preskuševalci uporabijo svoje izkušnje in določijo referenčna vina, da ocenijo, ali so vina, ki so jim predložena, značilna glede sorte vinske trte, letnika in tradicionalne označbe ter tržljiva (brez napak). Na vprašanje pri preskušanju se odgovori z „da“ ali „ne“. Če je ocena negativna, morajo biti razlogi za zavrnitev pisno navedeni. Vzorec izpolnjuje senzorične zahteve, če ga večina preskuševalcev oceni pozitivno. Če je mnenje prve preskuševalne komisije o določenem vzorcu enakomerno deljeno, se vzorec predloži še eni komisiji. Če je mnenje enakomerno deljeno dvakrat, je skupni rezultat preskusa negativen.

Povezava do specifikacije proizvoda

https://www.bmlrt.gv.at/land/produktion-maerkte/pflanzliche-produktion/wein/Weinherkunft.html

(1) UL L 9, 11.1.2019, str. 2.